b'\n_START_ARTICLE_\nFasos sl\xc4\x97nis\n_START_PARAGRAPH_\nFasos sl\xc4\x97nis (ital. Val di Fassa, ladin\xc5\xb3 kalba Fascia) yra Dolomit\xc5\xb3 pietin\xc4\x97je dalyje, Avisijo auk\xc5\xa1tupyje, Trento provincijoje. Sl\xc4\x97n\xc4\xaf supa Selos grup\xc4\x97s, Rozengarteno (Catinaccio) ir Monzoni grup\xc4\x97s kalnai._NEWLINE_Gyventojai daugiausia kalba ladin\xc5\xb3 kalba. Fasos sl\xc4\x97nis yra Ladino di Fassa regiono dalis (it. Comunit\xc3\xa0 di valle). Nuo 1993 m. ladin\xc5\xb3 kalba yra Fasos sl\xc4\x97nio administracine kalba. Prie\xc5\xa1mokyklin\xc4\x97se sl\xc4\x97nio \xc4\xafstaigose ital\xc5\xb3 ir ladin\xc5\xb3 kalbos naudojamos lygiais pagrindais. Pradin\xc4\x97se ir vidurin\xc4\x97se mokyklose ladin\xc5\xb3 kalba naudojama nuo XX a. de\xc5\xa1imtojo de\xc5\xa1imtme\xc4\x8dio vidurio kaip mokymo kalba vien\xc4\x85 valand\xc4\x85 per savait\xc4\x99 ir kaip atskiras dalykas - dvi valandas per savait\xc4\x99.\n_START_SECTION_\nIstorija ir legendos\n_START_PARAGRAPH_\nApie Fasos sl\xc4\x97nio praeit\xc4\xaf i\xc5\xa1liko daug legend\xc5\xb3. Prie\xc5\xa1 ra\xc5\xa1ytin\xc4\x97s istorijos prad\xc5\xbei\xc4\x85 pagal Piet\xc5\xb3 Tirolio padavimus Fasos sl\xc4\x97nyje buvo septynios bendruomen\xc4\x97s. Jos nuolat patirdavo pl\xc4\x97\xc5\xa1iki\xc5\xa1kus antpuolius i\xc5\xa1 ryt\xc5\xb3 per Fedajos per\xc4\x97j\xc4\x85, kuriuos reng\xc4\x97 "Marca Trevignana" (sostin\xc4\x97 Treviso) gyventojai. Apie nuolatines kovas Fasos sl\xc4\x97nyje su "trevizie\xc4\x8diais" arba "truzanie\xc4\x8diais" sukurta gausyb\xc4\x97 legend\xc5\xb3._NEWLINE_Bendruomen\xc4\x97s sudar\xc4\x97 gynybin\xc4\x99 s\xc4\x85jung\xc4\x85 ir pasikviet\xc4\x97 samdinius, vadinamuosius "arimanus" (Arimannen, pavadinimas rodo langobard\xc5\xb3 \xc4\xaftak\xc4\x85). Arimanai sumu\xc5\xa1\xc4\x97 truzanie\xc4\x8dius, m\xc5\xab\xc5\xa1io viet\xc4\x85 esanti de\xc5\xa1in\xc4\x97je pus\xc4\x97je va\xc5\xbeiuojant i\xc5\xa1 Canazei pro Penia link Fedajos. Iki \xc5\xa1iol \xc5\xa1i vieta vadinama Pian Trevisan arba Cian Trujan._NEWLINE_Arimanai steb\xc4\x97jo sl\xc4\x97nio ribas mediniuose bok\xc5\xa1teliuose (ciasteles) ir esant reikalui apie pavoj\xc5\xb3 prane\xc5\xa1davo u\xc5\xbedegdami signalines ugnis. Kadangi arimanai ir ilg\xc4\x85 laik\xc4\x85 esant taikai elg\xc4\x97si pl\xc4\x97\xc5\xa1iki\xc5\xa1kai, gyventoj\xc5\xb3 buvo pavadinti Latrones (pl\xc4\x97\xc5\xa1ikais), o tai patys arimanai laik\xc4\x97 garbingu titulu._NEWLINE_Ankstyvaisiais viduram\xc5\xbeiais sl\xc4\x97nis buvo prijungtas prie Brikseno vyskupyst\xc4\x97s ir arimanai tapo nebereikalingi. Pasak legendos paskutiniuosius arimanus netoli Fedajos per\xc4\x97jos u\xc5\xbepuol\xc4\x99 ir sunaikin\xc4\x99 truzanie\xc4\x8diai. Nors arimanams pasisek\xc4\x97 u\xc5\xbekurti signalin\xc4\xaf lau\xc5\xbe\xc4\x85, ta\xc4\x8diau sl\xc4\x97nyje niekas jo nemat\xc4\x97. Nuo tol kalnuose iki \xc5\xa1iol kartais matoma "lum de morc" - mirties \xc5\xa1viesa._NEWLINE_Legend\xc5\xb3 tyrin\xc4\x97tojas Karl Felix Wolff i\xc5\xa1 Piet\xc5\xb3 Tirolio tvirtina mat\xc4\x99s ankstyv\xc5\xb3j\xc5\xb3 viduram\xc5\xbei\xc5\xb3 dokument\xc4\x85, kuriame minimi anks\xc4\x8diau buv\xc4\x99 arimanai, ta\xc4\x8diau \xc5\xa1is dokumentas yra ding\xc4\x99s, o daugiau joki\xc5\xb3 ra\xc5\xa1ytini\xc5\xb3 \xc5\xa1altini\xc5\xb3 n\xc4\x97ra.'